廬山瀑布
作者：張碧
朝代：唐

paragraphs: 誰將織女機頭練，貼出青山碧雲面。
造化工夫不等閑，剪破澄江凝一片。
怪來洞口流嗚咽，怕見三冬晝飛雪。
石鏡無光相對愁，漫漫頂上沈秋月。
爭得陽烏照山北，放出青天豁胸臆。
黛花新染插天風，驀吐中心爛銀色。
五月六月暑雲飛，閣門遠看澄心機。
參差碎碧落巖畔，梅花亂擺當風散。